《送叶伯奇入官》
元代·赵偕

朔风列列，海天茫茫。良朋告别，我心皇皇。既卜隐居，花屿之阳。

既有诸贤，可以徜徉。岂宜今日，有兹远行。吁嗟大道，不明久矣。

矧我后进，流俗靡靡。正喜幽人，所居依迩。开我清明，涤我尘滓。

庶其有赖，日新无已。不谓此行，匪人可止。荡荡上帝，厥鉴昭然。

福善祸淫，至公无偏。吾友伯奇，道心本全。落落默默，融融渊渊。

于人弗欺，常畏于天。矧今执政，笃于敬贤。岂不念女，孝心虔虔。

岂不容女，奉安尔父，以享万年。

作者简介：庆元慈溪人，字子永。宋宗室之后，故不仕，隐居大宝山。学宗杨简，以静虚为尚，学者称宝峰先生。慈溪令执经请业，行弟子礼，偕以治民事宜告之。方国珍据浙东，逼偕出仕，不从。有《宝峰集》，或称《宝云堂集》。